Noordwes-vrou wreed verkragArgieffoto Foto: enca.com ŉ 21-jarige vrou is halfnaak en met kopbeserings in ‘n straat in Klerksdorp aangetref. Kapt. Paul Ramaloko, polisiewoordvoerder, het gesê die vrou is Saterdag omstreeks 18:15 deur ŉ verbyganger gevind. “Sy is by Elandsheuwel gekry. Sy was bewusteloos en haar blou denimbroek en onderklere het langs haar gelê. Daar was ook glo klippe met bloedspatsels rondom haar,” het Ramaloko gesê. Die vrou het verskeie wonde aan haar kop en gesig gehad. Nooddienste is na die toneel ontbied en sy is na ŉ nabygeleë hospitaal geneem. ŉ Voorlopige ondersoek het aangedui dat sy verkrag is. Genl.maj. Jacob Tsumane, die waarnemende provinsiale kommissaris, het ŉ beroep op die gemeenskap gedoen om die Klerksdorp-polisie te nader indien hulle meer inligting oor die voorval het. “Ons verseker enigiemand wat met inligting na vore kom, dat dit die aandag sal kry wat dit verdien,” het hy gesê. Die vrou het tot op hede nog nie haar bewussyn herwin nie. ŉ Saak van poging tot moord en verkragting word ondersoek.